昇天行
作者：李咸用
朝代：唐

paragraphs: 堂堂削玉青蠅喧，寒鴉啄鼠愁飛鸞。
梳玄洗白逡巡間，蘭言花笑俄衰殘。
盤金束紫身屬官，強仁小德終無端。
不如服取長流丹，潛神却入黃庭閑。
志定功成飛九關，逍遙長揖辭人寰。
空中龍駕時迴旋，左雲右鶴翔翩聯。
雙童樹節當風翻，常娥倚桂開朱顏。
河邊牛子星郎牽，三清宮殿浮晴煙。
玉皇據案方凝然，仙官立仗森幢幡。
引余再拜歸仙班，清聲妙色視聽安。
飡和飲順中腸寬，虛無之樂不可言。